บาทแข็งเงินนอกทะลักเข้าลงทุนไทย
ธปท.ไม่กังวลแม้ขึ้นมา2.3%ไหลมาแล้ว2พันล้านเหรียญ
17 ก.พ. 2555

ธปท.ไม่กังวลแม้ขึ้นมา2.3%ไหลมาแล้ว2พันล้านเหรียญ
ธปท.เผย เงินทะลักเข้าไทยแล้วร่วม 2,000 ล้านเหรียญสหรัฐ ดันบาทแข็ง 2.3% ยังไม่น่าห่วง เพราะความต้องการลงทุนซื้อเครื่องจักรใหม่ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ในช่วงที่ผ่านมานักลงทุนได้เคลื่อนย้ายเงินทุนต่างประเทศเข้ามาในประเทศต่อเนื่อง เห็นได้จากการปรับตัวเพิ่มขึ้นของดัชนีตลาดหุ้นและการเข้าซื้อตลาดพันธบัตร อย่างไรก็ตามเท่าที่ประเมินไม่ใช่เงินที่น่ากังวลหรือต้องเป็นห่วงมากนัก เพราะไม่ส่งผลกระทบต่อการเคลื่อนไหวของค่าเงินบาทให้ผันผวนมาก จนทำให้ ธปท.ต้องเข้าไปดูแล หรือลดความผันผวนในตลาดการเงิน
ทั้งนี้ ช่วงนี้เป็นช่วงที่ประเทศกำลังฟื้นฟูธุรกิจหลังน้ำท่วม ซึ่งจะต้องซ่อมแซมและซื้อเครื่องจักรใหม่ทดแทนที่เสียหายจำนวนมาก ดังนั้นภาคธุรกิจและบริษัทในไทยส่วนใหญ่จึงต้องการใช้เงินตราต่างประเทศเพื่อนำเข้าเครื่องจักรอุปกรณ์ ขณะที่ภาคส่งออกเองยังไม่ฟื้นตัวเข้าสู่ภาวะปกติ และมีปัญหาในเรื่องคำสั่งซื้อที่ลดลงจากประเทศที่เศรษฐกิจชะลอตัวมาก ทำให้ดุลการค้ามีขาดดุล เงินตราต่างประเทศเข้ามาช่วงนี้ยังสมดุล
นายประสาร กล่าวต่อว่า สำหรับเหตุผลที่ยังคงมีเงินไหลเข้าประเทศไทยอย่างต่อเนื่องนั้น มาจากความกังวลปัญหาเศรษฐกิจในต่างประเทศ โดยเฉพาะการแก้ไขปัญหาวิกฤตหนี้ในยุโรป ทำให้เงินทุนไหลเข้ามาไทย ขณะเดียวกันก็มีเงินไหลออกไปจากความต้องการซื้อเงินตราต่างประเทศของนักธุรกิจไทย จึงเกิดการสมดุล การดูแลค่าเงินของ ธปท.จึงไม่ต้องเข้าไปทำอะไรมากในขณะนี้
มีรายงานเพิ่มเติมว่า ค่าเงินบาทวันที่ 16 ก.พ.ที่ผ่านมา ซึ่ง ธปท.ประกาศอยู่ที่ 30.84 บาทต่อเหรียญสหรัฐ แข็งค่าขึ้นจากเดือนก่อนหน้า 2.3% ขณะที่มีรายงานว่าเงินนอกทะลักเข้าไทยในเดือนนี้แล้ว 2,000 ล้านเหรียญสหรัฐ โดยเข้ามาลงทุนในตลาดหุ้น 850 ล้านเหรียญสหรัฐ
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธปท. เปิดเผยว่า ในช่วง 12 วันที่ผ่านมา ยังคงมีเงินไหลเข้ามาลงทุนในประเทศอย่างต่อเนื่อง แม้ว่าไม่มากนัก อย่างไรก็ตามตั้งแต่ต้นปี 2555 มีเงินทุนจากต่างประเทศไหลเข้าสุทธิ โดยเข้ามาลงทุนทั้งในตลาดหุ้นและตลาดตราสารหนี้ แต่ส่วนใหญ่จะเป็นการลงทุนในตราสารหนี้
ก่อนหน้านี้ มาร์ก โมเบียส ประธานบริหารกองทุนเทมเพิลตัน แอสเซ็ท แมเนจเมนท์ เปิดเผยว่า ได้ปรับเพิ่มพอร์ตการลงทุนในอินโดนีเซีย ไทย และเวียดนาม ขึ้นมาอีก 10% จากพอร์ตลงทุน 4 หมื่นล้านเหรียญสหรัฐ